CELEX: 32011R0763
Language: el
Date: 2011-07-29 00:00:00
Title: Εκτελεστικός κανονισμός (ΕΕ) αριθ. 763/2011 της Επιτροπής, της 29ης Ιουλίου 2011 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

3.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 200/6
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 763/2011 ΤΗΣ ΕΠΙΤΡΟΠΉΣ
   της 29ης Ιουλίου 2011
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη συνδυασμένη ονοματολογία η οποία όμως δεν συμμορφώνεται με τον παρόντα κανονισμό.
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδονται από τις τελωνειακές αρχές κρατών μελών και δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Ιουλίου 2011.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987 σ. 1.
   
      (2)  ΕΕ L 302 της 19.10.1992 σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Φορητή συσκευή που λειτουργεί με μπαταρία (γνωστή με την ονομασία "e-Book") για την καταγραφή και την αναπαραγωγή διάφορων τύπων αρχείων κειμένου (για παράδειγμα, PDF, WOL και HTML), αρχείων σταθερής εικόνας (για παράδειγμα, JPEG) και αρχείων ήχου (για παράδειγμα, MP3), με διαστάσεις περίπου 18 x 12 x 1 cm και βάρος περίπου 220 g.
                  Η συσκευή αυτή είναι εξοπλισμένη με:
                  
                              —
                           
                           
                              μονόχρωμη οθόνη (τεχνολογία ηλεκτρονικής μελάνης με 4 αποχρώσεις του γκρι) με διαστάσεις περίπου 12 x 9 cm, με διαγώνιο της οθόνης περίπου 15 cm (6 ίντσες) και ανάλυση 600 x 800 pixels,
                           
                        
                              —
                           
                           
                              διεπαφή USB,
                           
                        
                              —
                           
                           
                              υποδοχή για ακουστικά,
                           
                        
                              —
                           
                           
                              υποδοχή κάρτας μνήμης,
                           
                        
                              —
                           
                           
                              πλήκτρα ελέγχου/πλοήγησης,
                           
                        
                              —
                           
                           
                              επεξεργαστή 200 MHz και
                           
                        
                              —
                           
                           
                              εσωτερική μνήμη 512 MB.
                           
                        Η συσκευή μπορεί να συνδεθεί με αυτόματη μηχανή επεξεργασίας πληροφοριών με σκοπό τη μεταφορά αρχείων.
                  Η συσκευή μπορεί να αναπαράγει κείμενο, σταθερές εικόνες και ήχο με την επεξεργασία πληροφοριών αποθηκευμένων είτε στην εσωτερική μνήμη ή σε κάρτα μνήμης.
                  Η συσκευή δεν έχει λειτουργίες λεξικού και μετάφρασης.
               
               
                  8543 70 90
               
               
                  Η κατάταξη διέπεται από τους Γενικούς Κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8543, 8543 70 και 8543 70 90.
                  Η κατάταξη ως αυτόματη μηχανή επεξεργασίας πληροφοριών της κλάσης 8471 αποκλείεται εφόσον η συσκευή δεν πληροί τις προϋποθέσεις της σημείωσης 5 (Α) του κεφαλαίου 84.
                  Επιπλέον, καθώς η συσκευή δεν είναι του είδους που χρησιμοποιείται αποκλειστικά ή κυρίως σε αυτόματο σύστημα επεξεργασίας πληροφοριών, αποκλείεται επίσης η κατάταξη ως μονάδα ενός τέτοιου συστήματος στην κλάση 8471.
                  Η κατάταξη στην κλάση 8528 ως οθόνη αποκλείεται δεδομένης της αδυναμίας του προϊόντος να απεικονίζει εικόνες βίντεο, ως αποτέλεσμα της συγκεκριμένης τεχνολογίας που χρησιμοποιείται για την απεικόνιση και την επακόλουθη χαμηλή ποιότητα της εικόνας που επιτρέπουν την απεικόνιση μόνο μορφοτύπων εγγράφων και στατικών εικόνων.
                  Η συσκευή πρέπει να θεωρείται ηλεκτρονική συσκευή, με δική της λειτουργία, που δεν κατονομάζεται ούτε περιλαμβάνεται σε άλλο σημείο του κεφαλαίου 85.
                  Συνεπώς, πρέπει να καταταχθεί στον κωδικό ΣΟ 8543 70 90.